**Algemene studentevrae oor die US se nuwe Taalbeleid**

**Wanneer tree die nuwe Taalbeleid in werking?**

Die nuwe Taalbeleid en taalimplementeringsplanne is vanaf die begin van 2017 van krag. Die huidige Taalbeleid sal nog in die tweede semester van 2016 van toepassing wees, en dus sal modules ooreenkomstig die taalspesifikasies in Jaarboek 2016 aangebied word. Soos in die eerste semester, en onderworpe aan hulpbronbeskikbaarheid, sal die US steeds bykomende maatreëls tref om te verseker dat studente wat nie Afrikaans- óf Engelsvaardig is nie, nie van lesings uitgesluit word nie.

**In watter taal sal lesings beskikbaar wees?**

Fakulteite sal akademiese programme in ’n kombinasie van drie verskillende taalmodusse aanbied –

***Meer as een klasgroep:***

Vir voorgraadse modules waar dit redelikerwys uitvoerbaar en pedagogies verantwoordbaar (m.a.w. goeie onderrigpraktyk) is om meer as een klasgroep te hê:

* sal afsonderlike lesings in Afrikaans en Engels aangebied word;
* sal leergeleenthede soos groepwerk, opdragte, tutoriale en praktika wat studente van albei taalgroepe betrek, gebruik word om integrasie binne programme aan te moedig; en
* sal studente in Afrikaans en Engels ondersteun word met ’n kombinasie van toepaslike, gefasiliteerde leergeleenthede (soos konsultasies gedurende kantoortyd of normale geskeduleerde tutoriale en praktika).

***Afrikaans en Engels in dieselfde klasgroep:***

In voorgraadse modules waar Afrikaans sowel as Engels in dieselfde klasgroep gebruik word, geskied aanbieding soos volg:

* Gedurende elke lesing word alle inligting in ten minste Engels oorgedra, en word opsommings of beklemtoning van inhoud ook in Afrikaans herhaal. Vrae in Afrikaans en Engels word ten minste in die taal van die vraag beantwoord.
* Studente word in Afrikaans én Engels ondersteun gedurende ’n kombinasie van toepaslike, gefasiliteerde leergeleenthede (soos konsultasies gedurende kantoortyd, of normale geskeduleerde tutoriale en praktiese sessies).
* Vir eerstejaarmodules stel die US gedurende elke lesing intydse tolking (d.w.s. gelyktydige tolking terwyl die lesing aangebied word) beskikbaar. Gedurende die tweede en daaropvolgende studiejare stel die US intydse tolking op versoek van ’n fakulteit beskikbaar, indien die studente se behoeftes die diens regverdig en die US oor die hulpbronne beskik om dit te voorsien. Indien twee weke verloop sonder dat enige studente van die tolkdiens gebruik maak, kan dit gestaak word.

***Lesings in net een taal:***

Lesings kan in die volgende gevalle in slegs een taal aangebied word:

* Waar die aard van die leerstof in die module dit regverdig, byvoorbeeld as die module oor die taal self handel.
* Waar die toegewese dosent in slegs Afrikaanse of slegs Engelse onderrig vaardig is. Vir hierdie modules word die volgende bykomende steun voorsien:
	+ Indien die lesings in Afrikaans is, stel die US intydse tolking in Engels beskikbaar.
	+ Indien die lesings in die eerstejaarmodules in Engels is, stel die US intydse tolking in Afrikaans beskikbaar. Gedurende die tweede en daaropvolgende studiejare stel die US intydse tolking beskikbaar op ’n fakulteit se versoek, indien die behoeftes van die studente die diens regverdig en die US oor die hulpbronne beskik om dit te voorsien.
	+ Indien twee weke verloop sonder dat enige studente van die tolkdiens gebruik maak, kan dit gestaak word.

Waar alle studente in die klasgroep genooi is om deur middel van ’n geheime stembrief te stem, en daardie studente wat aan die stemming deelneem eenparig daartoe toestem, sal die module in slegs Afrikaans of slegs Engels aangebied word, mits die betrokke dosente en onderrigassistente die nodige taalvaardigheid het en instem om dit te doen.

**In watter taal sal ek moet eksamen skryf?**

Vraestelle vir toetse, eksamens en ander summatiewe assesserings (d.w.s. assesserings van leer) in voorgraadse modules sal in Afrikaans en Engels beskikbaar wees. Studente mag Afrikaans óf Engels gebruik om enige assessering te beantwoord en geskrewe werk in te dien.

In nagraadse leer en onderrig, wat finalejaarmodules op NKR-vlak 8 insluit, kan enige taal gebruik word, mits alle betrokke studente vaardig genoeg is in daardie taal.

**Watter impak sal die Taalbeleid op die Universiteit se koshuise hê?**

In koshuise en ander leefomgewings word taal so gebruik dat, waar dit redelikerwys uitvoerbaar is, geen belanghebbende uitgesluit word van deelname aan enige formele aktiwiteite in hierdie omgewings nie.

**Wat kan ek doen as die Taalbeleid nie reg geïmplementeer word nie?**

Studente wat voel hulle word negatief geraak deur die implementering van die Taalbeleid kan die volgende prosedures volg:

* Klagtes oor **implementering deur fakulteite** word aanhangig gemaak soos wat die betrokke fakulteit se appèl-/ klagteprosedure voorskryf. Waar so ’n prosedure nie bestaan nie, word die klagte – in voorkeurorde – by die betrokke personeellid, die betrokke departementele voorsitter of departementshoof, of die dekaan ingedien. Indien die klagte nie op fakulteitsvlak bevredigend opgelos word nie en dit hou met akademiese sake verband, kan die student die klagte via die Studente- Akademiese Belangeraad na die Akademiese Beplanningskomitee (ABK) verwys. Indien dit steeds nie na wense opgelos word nie, sal die ABK die aangeleentheid tesame met ’n aanbeveling na die Senaat verwys.
* Klagtes oor **implementering deur steundienste** word aanhangig gemaak by die betrokke hiërargie van lynbestuurders of, in die geval van die groter Universiteit, by die Rektor se Bestuurspan (RBS) via die dagbestuur van die Studenteraad.
* Klagtes oor **implementering in studenteleefomgewings** word aanhangig gemaak by die betrokke huiskomitee of inwonende hoof. Indien die klagte nie op koshuis- of privaatstudentewykvlak bevredigend opgelos word nie, kan die student die Senior Direkteur: Studentesake nader.

In gevalle waar bogenoemde strukture nie gepas is nie, kan studente die klagte aan die Ombudsman van die US voorlê sodat dit in oorleg met die betrokke strukture opgelos kan word. Kontakbesonderhede is beskikbaar op die Universiteit se webtuiste onder die skakel “Kontak ons”.